O sa-mi amintesc mereu cu drag de călătoria în Florența. Nu insist pe bogățiile culturale pe care acest oraș le are și despre care tot omul care dorește să-l viziteze se documentează. Energia de care dispune este excelentă, cu străduțe înguste, clădiri vechi, muzee, restaurante, terase, piațete, bazaruri, magazine mici cu produse artizanale sau boutiqe-uri, toate la un loc. Apartamentul este situat în centru, aproape de toate obiectivele importante, are un farmec aparte, este încărcat cu mobilă veche, din lemn masiv, iar mirosul, decorul și atmosfera îmi amintesc foarte mult de casa copilăriei mele (poate de aceea mi-a fost și atât de dragă șederea într-o casă veche, o experiență cu totul diferită față de hotelurile sau pensiunile cu care sunt obișnuită). Sunt dispuse la parter livingul, bucătăria, o baie, un dormitor și o terasă superbă, iar la etaj celelalte 3 dormitoare și băi. Ideal pentru două familii cu copii așa cum am fost noi. Gazda foarte amabilă, am rugat-o să încălzească apartamentul (am fost în Aprilie, era destul de frig) și a pornit imediat centrala. De asemenea doamna care îngrijea apartamentul, super amabilă, m-a întrebat în fiecare dimineață dacă totul este în regulă si dacă avem nevoie de ceva. Ne-a cazat la ora 10.30, îndată ce am sosit de la aeroport, deși pe site e trecută ora 14. Bucătăria este dotată cu aproape tot ce trebuie, poate ar fi util un filtru de cafea pentru marii băutori de cafea cum suntem noi, dar nu a fost o problemă, am fiert pe plită. Am fost mulțumită de tot, e drept că nici prea pretențioasă nu sunt, iar vibrația orașului, obiectivele vizitate și farmecul locului au contribuit din plin la senzația că am avut un sejur perfect. În Florența am mâncat bine și scump. Imaginea Florenței văzută de sus, din Piața Michelangelo, o să-mi rămână mereu în amintire și sper să revin cândva. Vacanță plăcută tuturor!